**И Н Ф О Р М А Ц И Ј А**

**о стању здравствене заштите на подручју Града Бијељина у 2022. години**

|  |  |
| --- | --- |
|  | Програмом рада Скупштине Града за 2023. годину предвиђено је разматрање информације о стању здравствене заштите на подручју Града Бијељина у 2022. години.  Циљ информације је да се сагледа тренутно стање и проблеми у области здравственог осигурања и здравствене заштите на подручју Града Бијељина, те предложе мјере и активности за побољшање истог.  Информација је урађена на основу показатеља и извјештаја добијених од носилаца и организатора здравствене заштите и здравственог осигурања на подручју Града Бијељина. |

**У В О Д**

Носиоци и организатори највећег дијела здравствене дјелатности на подручју Града Бијељина су: ЈЗУ Дом здравља Бијељина, ЈЗУ Болница „Свети Врачеви“ Бијељина и Фонд здравственог осигурања Републике Српске – Канцеларија Бијељина.

Значајну улогу у обезбјеђивању здравствене заштите становништва, поред напријед наведених, имају приватне љекарске ординације, приватне апотеке, Интернационални дијализа центар, ЈУ Центар за социјални рад, Градска организација Црвеног крста, те одређена одјељења Градске управе Града Бијељина. О наведеним активностима, Скупштина Града Бијељина је информисана кроз извјештаје о раду и посебне информације везане за здравствено осигурање и здравствену заштиту специфичних категорија становништва (здравствено неосигурана лица, борци и чланови породица погинулих бораца, инвалиди и др.).

Информација садржи дијелове извјештаја о раду носилаца здравствене заштите, као и податке које је обрађивач прикупио из других извора.

***1. JЗУ Дом здравља Бијељина***

Дом здравља Бијељина је јавна здравстрвена установа која се налази у категорији великих здравствених установа у којој се пружају услуге примарног нивоа здравствене заштите за осигуранике са подручја три локалне заједнице: Бијељина, Пелагићево и Доњи Жабар. Примарни ниво здравствене заштите је први ниво контакта корисника здравствених услуга са здравственим системом.

Према резултатима пописа становништва, домаћинства и станова у Босни и Херцеговини из 2013. године који су објављени на сајту Агенције за статистику Босне и Херцеговине Град Бијељина броји 107.715 становника, док је број становника на подручју Пелагићева 5.220, а број становника на територији Доњег Жабара је 3.809.[[1]](#footnote-2)

Дом здравља Бијељина је свој рад организовао кроз 14 основних организационих јединица (службе/центри/амбуланте/апотека).

Када је ријеч о породичној медицини, рад исте је организован у 42 амбуланте породичне медицине на 26 различитих локација, што наводи на закључак да је доступност примарне здравствене заштите становништва изузетно добра.

У Дому здравља Бијељина регистровано је и код Фонда здравственог осигурања Републике Српске верификовано укупно 74.876 осигураних лица (у 55 тимова породичне медицине је регистровано укупно 70.139 осигураних лица, а у Амбуланти за специјалистичке консултације из педијатрије 4.737 осигураних лица).

Оснивач Дома здравља Бијељина је Скупштина општине Бијељина - данас Скупштина Града Бијељина.

Примарни ниво здравствене заштите је основни и први ниво на којем грађанин остварује или се укључује у процес остваривања здравствене заштите.

Грађани остварују приступ примарном нивоу здравствене заштите преко тима у којима је регистрован у здравственој установи, односно преко:

1. Тима породичне медицине;
2. Педијатријског тима и
3. Гинеколошког тима.

Здравствена дјелатност Дома здравља Бијељина на пимарном нивоу здравствене заштите обухвата:

* Активност на промоцији здравља;
* Планирање, образовања и спровођења превентивних мјера и програма, усмјерених ка појединцима или групи грађана;
* Здравствену едукацију грађана о здравственим проблемима, методама њихове идентификације, контроле и лијечења;
* Откривање и сузбијање фактора ризика за настанак болести и повреда;
* Дијагностику болести и повреда, у случајевима када није потребно сложеније испитивање;
* Лијечење болести и повреда, у случајевима када није потребна болничка здравствена заштита;
* Оцјену опште здравствене способности за радника на радном мјесту на ком нису присутни професионални ризици;
* Прехоспитално хитно збрињавање обољелих и повријеђених;
* Хитни санитетски превоз и санитетски превоз пацијената;
* Превентивну, дјечију и општу стоматологију;
* Ортопедију вилице и стоматолошку протетику;
* Заштиту и унапређење менталног здравља у заједници;
* Физикалну и психосоцијалну рехабилитацију у заједници;
* Лијечење у кућним условима;
* Здравствену његу у амбулантним условима;
* Здравствену едукацију и заштиту репродуктивног и сексуалног здравља;
* Здравствену заштиту дјеце;
* Обезбјеђење лијекова и медицинских средстава;
* Планирање, организовање и спровођење имунизације и хигијеснко-епидемиолошких послова и других мјера за заштиту становништва од заразних болести;
* Послове хематолошке и биохемијске лабораторија;
* Послове из области израде и апликације медицинског средства за сопствене потребе, у оквиру здравствене услуге из области стоматологије која се пружа;
* Класичну конвенционалну рендген дијагностику, ултразвучну дијагностику и мамографију;
* Утврђивање узрока смрти за лица умрла у Дому здравља Бијељина;
* Обављање здравствених прегледа страних држављана у сврху издавања радне и/или боравишне дозволе;
* Обављање систематских/периодичних прегледа радника на радним мјестима на којима нису присутни професионални ризици;
* У обављању здравствене дјелатности на примарном нивоу здравствене заштите Дом здравља Бијељина, ради очувања и унапређења здравља, остварује сарадњу са здравственим, социјалним, образовним и другим установама и организацијама;
* У Дому здравља Бијељина организује се и спроводи настава из области породичне медицине у Служби породичне медицине, Одјељењу поредичне медицине – едукативни центар породичне медицине.

Статутом Дома здравља Бијељина и Правилником о унутрашњој организацији и систематизацији Дома здравља Бијељина организоване су службе/центри/ амбуланте/апотека, као основне организационе јединице, у којима се обавља одређени дио здравствених услуга, односно дио послова везаних за основну дјелатност установе, и то како слиједи:

1. **Служба породичне медицине** као основна организациона јединица која обезбјеђује примарну здравствену заштиту по моделу породичне медицине, а која у свом саставу има одјељења као унутрашње организационе јединице, и то:

**а) Одјељење породичне медицине-едукативни центар породичне медицине**, унутрашња организациона јединица с циљем координације тимова породичне медицине који раде у едукативном центру породичне медицине у сједишту установе, организованих по систему амбуланти породичне медицине (укупно четири амбуланте у сједишту установе) као научно-наставне базе Медицинског факултета у Фочи.

**б) Одјељење породичне медицине у сједишту установе**, унутрашња организациона јединица с циљем координације тимова породичне медицине у сједишту установе, и амбуланти у Мајевичкој улици, Ковиљушама и за општине Пелагићево и Доњи Жабар, организованих по систему амбуланти породичне медицине.

**в) Одјељење породичне медицине у Јањи**, унутрашња организациона јединица с циљем координације тимова породичне медицине у Јањи и насељеним мјестима око Јање, организованих по систему амбуланти породичне медицине и то: Јања, Ново насеље Јања, Ченгић, Главичице и Бањица.

**г) Одјељење породичне медицине секторских амбуланти**, унутрашња организациона јединица с циљем координације тимова породичне медицине у организованих по систему амбуланти породичне медицине и то: Модран, Пучиле, Суво Поље, Горња Чађавица, Драгаљевац, Магнојевић, Вршани, Буковица, Велика Обарска, Горње Црњелово, Доње Црњелово, Батковић, Бродац, Трњаци, Дворови и Амајлије).

**д)** **Одјељење за промоцију здравља и превенцију болести**, унутрашња организациона јединица с циљем организације послова на промоцији здравља и превенцији болести код становништва.

Послови Службе породичне медицине обављају се на 26 различитих локација (42 амбуланте породичне медицине са 55 тимова породичне медицине), и то:

1. Амбуланте породичне медицине у објекту Дома здравља Бијељина у Улици Српске војске 53 Бијељина;
2. Амбуланта породичне медицине у Мајевичкој улици 106, Бијељина;
3. Амбуланта породичне медицине Ковиљуше, Бијељина;
4. Амбуланта породичне медицине Горње Црњелово;
5. Амбуланта породичне медицине Доње Црњелово;
6. Амбуланта породичне медицине Велика Обарска;
7. Амбуланта породичне медицине Бродац;
8. Амбуланта породичне медицине Батковић;
9. Амбуланта породичне медицине Дворови;
10. Амбуланта породичне медицине Амајлије;
11. Абуланта породичне медицине Трњаци;
12. Амбуланта породичне медицине Доњи Драгаљевац;
13. Амбуланта породичне медицине Вршани;
14. Амбуланта породичне медицине Средњи Магнојевић;
15. Амбуланта породичне медицине Горња Чађавица;
16. Амбуланта породичне медицине Суво Поље;
17. Амбуланта породичне медицине Ченгић;
18. Амбуланта породичне медицине Главичице;
19. Амбуланта породичне медицине Бањица;
20. Амбуланта породичне медицине Модран;
21. Амбуланте породичне медицине Јања;
22. Амбуланте породичне медицине Пучиле;
23. Амбуланта породичне медицине Доња Буковица;
24. Амбуланта породичне медицине Ново Насеље Јања
25. Амбуланта породичне медицине Доњи Жабар;
26. Амбуланта породичне медицине Пелагићево.
27. **Амбуланта за специјалистичке консултације из педијатрије** организује се као основна организациона јединица за консултативно-специјалистички рад из области педијатрије.
28. **Амбуланта за специјалистичке консултације из гинекологије** организује се као основна организациона јединица за консултативно-специјалистички рад из области гинекологије.
29. **Служба хитне медицинске помоћи** организује се као основна организациона јединица, која својим радом обезбјеђује пружање услуга хитне медицинске помоћи (примарног нивоа) у и изван установе на територији коју покрива Град Бијељина, Пелагићево и Доњи Жабар непрекидно у току 24 сата, а у чијем саставу је организовано:

**а) Одјељење ургентне медицине**, као унутрашња организациона јединица.

1. **Служба превентивне, дјечије и опште стоматологије** у којој се организује и пружа зубоздравствена заштита пацијентима свих добних скупина.
2. **Хигијенско-епидемиолошка служба** обавља послове из домена јавног здравства и друге послове који су јој дати у надлежност посебним прописима.
3. **Служба лабораторијске дијагностике** се организује за пружање лабораторијских услуга примарног нивоа.
4. **Центар за физикалну рехабилитацију у заједници** обезбјеђује промоцију здравља, преванцију инвалидности, као и физикалну рехабилитацију, те бригу и помоћ онеспособљеним.
5. **Центар за заштиту менталног здравља** обезбјеђује промоцију и превенцију менталног здравља, као и рехабилитацију ментално обољелих лица.
6. **Служба радиолошке и ултразвучне дијагностике** се организује за обављање опште и специјалистичке радиологије, радиологије зуба, као и ултразвучне дијагностике.
7. **Апотека затвореног типа** организује се као основна организациона јединица за обављање апотекарске дјелатности за потребе Дома здравља Бијељина.
8. **Служба економско-финансијских послова** организује се као основна организациона јединица за обављање финансијских, књиговодствених, рачуноводствених, послова набавки и продаје, као и других стручних послова у чијем саставу се организују:

**а) Одјељење за продају и набавку, као унутрашња организациона јединица** и

**б) Одјељење за рачуноводство, као унутрашња организациона јединица.**

1. **Служба правних и кадровских послова** се организује за обављање правних, кадровских, административних и других стручних послова.
2. **Служба општих послова** организује се као основна организациона јединица за обављање општих послова, послова заштите и здравља на раду, послова унапређења квалитета и сигурности здравствених услуга, техничких послова и управљања медицинским отпадом, а у чијем саставу се организују:

**а) Одјељење за континуирано унапређење квалитета и сигурности здравствених услуга, заштите и здравља на раду, и то као унутрашња организациона јединица** и

**б) Одјељење за техничке послове, као унутрашња организациона јединица.**

Поред организационих јединица (основних и унутрашњих) које су горе побројане, као независна и самостална унутрашња организациона јединица организује се:

**а) Одјељење за интерну ревизију.**

Обезбјеђење средстава за финансирање примарне здравствене заштите осигураних лица Дом здравља Бијељина врши уговарањем на годишњем нивоу са Фондом здравственог осигурања Републике Српске. Такође, средства за финансирање здравствених услуга које не финансира Фонд здравственог осигурања Републике Српске, а од интереса су за становништво Града Бијељина, обезбјеђују се у Буџету Града Бијељина у складу са Законом о здравственој заштити. Поред наведеног Дом здравља Бијељина обезбјеђује средства за финансирање своје дјелатности пружањем комерцијалних здравствених услуга, донација и из других извора у складу са законом.

Ова информација садржи дијелове Извјештаја о раду Дома здравља Бијељина за 2022. годину.

1. **Здравствено стање становништва и превенција најчешћих болести**

Примарни ниво здравствене заштите и породична медицина као њен основни облик организовања први су контакт појединца са здравствним системом. Таквим приступом и организацијом здравствене заштите добијају се и релевантни показатељи здравственог стања становништва.

У оквиру породичне медицине посебан акценат се ставља на промоцију здравља и превенцију болести. У Служби породичне медицине та активност се организовала, како кроз редован рад тимова, тако и путем систематских прегледа предшколске дјеце, организовањем једнодневних акција на којим се вршила контрола шећера и холестерола у крви, посјетама и предавањима организованим у амбулантама, школама и друго.

Реализација **превенције масовних незаразних болести** се наставила и током 2022. године кроз рад Одјељења за промоцију здравља и превенцију болести. Поменута превенција подразумјева превентивне прегледе у циљу раног откривања и сузбијања:

* одвикавање од пушења,
* гојазност (БМИ виши од 30),
* повишеног крвног притиска;
* шећерне болести;
* карцинома дојке и
* карцинома дебелог цријева.

У току 2022. године Служба породичне медицине, а у складу са епидемиолошком ситуацијом, спроводила је превентивне активности како у централном објекту тако и на терену. Такође, обављани су и превентивни прегледи укупно 8.924 лица, а што је подразумијевало мјерење притиска, шећера и холестерола, кардиоваскуларни скрининг.

У оквиру обиљежавања Свјетског дана борбе против шећерне болести, Свјетског дана срца, Свјетског дана здравља, Свјетског дана борбе против ХИВ-а Служба породичне медицине је организовала бесплатне превентивне прегледе на одређеном броју пунктова у граду. Том приликом грађанима су пружене услуге мјерења крвног притиска, мјерење нивоа шећера и холестерола у крви, давање савјета о здравом начину живота и том приликом је вршена подјела промотивног материјала.

У току 2022. године извршена је реорганизација рада у двије Ковид амбуланте које су у другом кварталу године наставиле са радом као АРИ амбуланте. Радно вријеме истих је од 07:00 до 20:00 часова. Такође је био организован рад са постковид пацијентима, чије стање је захтијевало редовне анализе и бањско лијечење.

На основу података из Службе породичне медицине најчешће дијагнозе у 2022**.** години (изузев болести изазване новим вирусом SARS-CoV-2) су:

* Кардиоваскуларне болести;
* Малигне болести;
* Шећерна болест;
* Хроничне респираторне болести;
* Психосоматске болести;
* Обољења коштано-мишићног система;
* Болести урогениталног тракта;
* Повреде и опекотине;
* Алергије.

У периоду од 01.01.2022. године до 31.12.2022. године у Ковид/АРИ амбуланти извршено је 3.439 прегледа. Од наведеног броја, на даље дијагностиковање, упућено је:

* + - 1.406 пацијента, са мањом дијагностичком могућношћу,
    - 135 пацијента, са већом дијагностичком могућношћу,
    - 51 пацијената, упућено у ЈЗУ Болница „Свети врачеви“ Бијељина,
    - 38 пацијенат лијечено у ЈЗУ Болници „Свети врачеви“ Бијељина,
    - 396 пацијента, лијечених у Ковид/АРИ/ИЛИ амбуланти Дома здравља Бијељина.

У склопу Програма превентивне здравствене заштите и развојних националних пројеката, континуирано се спроводи:

* Превенција масовних незаразних обољења у оквиру породичне мецине;
* Превенција у оквиру здравствене заштите предшколске и школске дјеце;
* Превенција у оквиру здравствене заштите жена;
* Превенција у стоматологији;
* Превенција менталних обољења младих и одраслих у оквиру Центра за заштиту менталног здравља;
* Превенција заразних болести у оквиру Хигијенско-епидемиолошке службе.

**Превенција у оквиру здравствене заштите школске и предшколске дјеце** спроводи се током редовних систематских прегледа у школама, вртићима и другим установама, као и у савјетовалишту Дома здравља Бијељина. Такође, превентивни прегледи, у оквиру здравствене заштите дјеце континуирано се врше приликом уписа дјеце у школе (1.052 прегледа у посматраном периоду). Приликом прегледа утврђује се раст и развој дјетета, обољења мишићног и коштаног система, обољења срца, поремећај метаболизма и сл. У току 2022. године прегледано је 20.686 дјеце и урађено је 741 интервенције (обрада пупка, и.м. давање ињекција, ЕКГ, инхалације и антропометријска мјерења).

У оквиру **Амбуланте за специјалистичке консултације из гинекологије** ради кабинет за ултразвучну дијагностику за дијагностиковање гинеколошких обољења. Током 2022. године радили су се колпоскопски и цитодијагностички прегледи који имају за циљ рано откривање карцинома у гинекологији.

У Амбуланти функционише Школа за психофизичку припрему трудница за порођај, коју је у 2022. години похађало 220 трудница.

Превентивним прегледима, који су рађени на терену, током 2022. године обухваћено је 1.300 жена.

**Превенција у оквиру стоматолошке здравствене заштите** подразумјева:

* редовне систематске прегледе дјеце предшколског и школског узраста и трудница;
* демонстрацију оралне хигијене;
* предавања о значају и начину одржавања оралне хигијене;
* флуор профилаксу;
* санацију каријеса на млијечним зубима;
* заливање фисура сталних зуба;
* превентивно пломбирање;
* отклањање ортодонтских неправилности;
* специфичне мјере за очување здравља меких ткива уста као што су уклањање меких наслага и зубног каменца.

Служба превентивне, дјечије и опште стоматологије обухвата стоматологију у цјелости почевши од вађења зуба, пломбирања, планирања протетских надокнада, по потреби користећи хируршке и ортодонске интервенције. Крајњи резултат је потпуна санција и рехабилитација усне дупље пацијента. У оквиру Службе обављају се послови зубно-техничке лабораторије која је опремљена за израду мобилних и фиксних протетских радова, као и ортодонских апарата.

У току 2022. године у Служби превентивне, дјечије и опште стоматологије реализовано је укупно 6.464 превентивних прегледа који се односе на превенцију и оралну хигијену.

Напомињемо да су: каријес, пародонтопатија, крезубост и безубост широко распрострањени и представљају велики медицински и социолошки проблем. Најчешћа обољења зуба су: каријес, пулпитис, гангрене, парадонтопатија, гингивитис, стоматитис, хроничне периапикалне промјене, импакције и анодонција - тотална или парцијална.

Рад **Центара за заштиту менталног здравља,** у протеклој 2022. годинисе одвија са кроз:

* третман особа са проблемима у области менталног здравља;
* превентивне и промотивне активности са циљем очувања менталног здравља;
* заштита менталног здравља у заједници;
* едукација у различитим областима из домена заштите менатлног здравља.

У Центру за заштиту менталног здравља пружају се услуге савјетовања преко:

* савјетовалишта за дјецу и младе;
* савјетовалишта за родитеље и пратиоце;
* савјетовалишта за особе са тешким менталним поремећајима и чланове њихових породица;
* савјетовалишта за жртве насиља;
* савјетовалишта за дјецу са проблемима у понашању и вршњачко насеље;
* савјетовалиште за болести зависности и чланови породице болесних са овим поремећајем;
* савјетовалиште за дјецу са посебним потребама;
* психогеријатријско савјетовалиште;
* због све већег броја особа са потребама за психолошком помоћи организовали смо и савјетовалиште за постковид синдром.

Центар за заштиту менталног здравља има потписане протоколе о сарадњи са: Градом Бијељина; ЈЗУ Болница „Свети врачеви“ Бијељина; Центром за социјални рад Бијељина; КПЗ Бијељина; МУП Бијељина; Основним судом Бијељина; Психијатријском клиником Бања Лука; Психијатријском болницом Соколац; Удружењем жена Лара; Удружењем жена са инвалидитетом Импулс; Омладински центар Бијељина и др.

Током 2022. године Центар за заштиту менталног здравља наставио је све започете програме и пројекте као и започете едукације које су везане за унапређење менталног здравља.

**Превенција заразних болести** током 2022. године у оквиру Хигијенско-епидемиолошке службе била је усмјерена у правцу превенције ширења вируса короне, те је рад службе организован у измјењеном режиму радног времена.

Дом здравља Бијељина је у свом раду користио званичне препоруке, упутства,  
уредбе, наредбе од стране Института за јавно здравство Републике Српске, Владе  
Републике Српске, Републичког штаба за ванредне ситуације као и стратегије  
СЗО да се спријечи/лимитира пренос SARS CoV-2.

Током 2022. године се јављају нова два таласа обољевања од COVID -19. У јануару мјесецу је пријављен највећи број обољелих у читавој години, а ако говоримо о броју обољелих на мјесечном нивоу, од фебруара долази до пада броја новопријављиних особа и то траје све до јула када се јавља нови талас. Пик обољевања у том таласу је био у августу мјесецу, после чега долази до пада броја новопријављених особа и тај талас се успоравао до краја 2022. године. Према епидемиолошким критеријумима ситуација у 2022. години се описује као **неповољна.** У 2022. године на територији Града Бијељина је код 4 020 лица ПЦР тестом потврђенo присуство SARS-CoV-2.

Током 2022. године Служби је пријављено 4 519 обољења од заразних болести који подлијежу обавезном пријављивању сходно одредбама Закона о заштити становништва од заразних болести.

У 2022. години укупно је дато 5 185 доза вакцине (прва, друга, трећа и четврта доза), од чега је првом дозом вакцинисано је 443 лица, са другом дозом је вакцинисано је 713, са трећом (прва бустер) 3895 и четвртом (друга бустер) дозом је вакцинисано 107 лица. Такође, у Служби је организована вакцинација становништва против грипа и хепатитиса.У Служби функционише Вакцинални центар у ком се врши вакцинације дјеце узраста од 0 – 19 године. Током 2022. године вакцинисано је укупно 7 004 дјеце са 7 108 доза вакцина.

1. **Простор и опрема**

У оквиру Пословног плана Дома здравља Бијељина, Управни одбор је на почетку 2022. године усвојио План инвестиција и План набавки, којима су дефинисане инвестиционе активности, као и неопходна опрема која се планира набавити у 2022. години.

У току 2022. године извршена је доградња објекта Поликлинике II (доградња/проширење простора за смјештај лабораторијских апарата), извршен је технички и енергетски преглед и проибављање Рјешења о употребној дозволи за поменуту доградњу.

Извршена је реконструкција Амбуланте породичне медицине у Мајевичкој улици и том приликом уграђен је и котао за централно гријање.

Вршено је и инвестиционо и текуће одржавање објеката, гдје је то било потребно, а на основу уговора о текућем и инвестиционом одржавању. Текуће одржавање простора који користи Дом здравља Бијељина вршено је континуирано.

Како би била омогућена боља и савременија дијагностика, а у циљу пружања што квалитетнијих услуга, улагано је у набавку нове медицинске опреме, и то:

* + - за потребе службе Службе лабораторијске дијагностике набављен је хематолошки и биохемијски бројач, центрифуга и резерни дио за Stago уређај;
    - за потребе Амбуланте за специјалистичке консултације из гинекологије набављена је сонда за ултразвучни апарат;
    - за потребе Службе радиолошке и ултразвучне дијагностике набављен је нови CR систем за радиографију;
    - за потребе Службе породичне медицине набављено је 7 (седам) ЕКГ апарата, као и боце за медицински кисеоник;
    - за потребе Централне стерилизације набављен је аутоклав (парни стерилизатор) и замјењена је вакум пумпа на постојећем Tutnauer аутоклаву.

За потребе возног парка Дома здравља Бијељина набављена су два возила (путничко -Fabia и теретно возило - Caddy Cargo). Возни парк Дома здравља Бијељина у 2022. години редовно је сервисиран и одржаван кроз превентивне и ванредне сервисе и исти је оперативан у потпуности.

У појединим организационим јединицама Дома здравља Бијељина вршене су неопходне набавке опреме (канцеларијски намјештај, клима уређај, видео надзор, ватродојавна опрема, рачунарска опрема, противпровални систем...). Од нематеријалне имовине набављене су Kaspersky лиценце јер је постојећим истекао временски период трајања заштите.

Када је у питању донирана опрема у 2022. години:

* фрижидер за складиштење и чување вакцина у Хигијенско-епидемиолошкој служби, по уговору о пружању услуга увоза и транспорта вакцина са Министарством цивилних послова Босне и Херцеговине;
* Анализатор Abbot Alinity C за потребе Службе лабораторијске дијагностике;
* Канцеларијски намјештај, који је намијењен за опремање дограђених просторија Службе лабораторијске дијагностике;

Одржавање опреме и мјерила подразумијевало је правилно руковање, превентивно одржавање опреме, у складу са Планом превентивног одржавања за 2022. годину, као и корективно сервисирање по позиву, све од стране овлашћеног сервиса. Верификација и еталонирање опреме вршени су у складу са важећом регулативом као и увојеним Плановима верификације и еталонирања за 2022. годину.

Током 2022. године у Дому здравља Бијељина вршено је редовно снабдијевање лијековима, санитетским, дијагностичким, канцеларијским, штампаним, хигјенским и осталим потрошним материјалом.

1. **Људски ресурси**

На основу података који се воде у кадровској евиденцији Дома здравља Бијељина са стањем на дан 31.12.2022. године у Дому здравља Бијељина запослено је укупно 445 радника (429 на неодређено вријеме или 96,40% и 16 на одређено вријеме или 3,60%). Од укупног броја запослених радника 349 је здравствених радника и здравствених сарадника или 78,43%, а 96 радника су из категорије осталих радника или 21,57%. Дакле, може се рећи да је однос здравствених радника и сарадника у односу на остале запослене задовољавајући.

У Дому здравља Бијељина запослено је 67 доктора специјалиста, што од укупног броја од 114 здравствених радника и здравствених сарадника са ВСС представља добру основу за подизање квалитета у пружању здравствених услуга које врши Дом здравља Бијељина. Треба напоменути да је током 2022. године 1 доктор медицине завршио специјализацију из ургентне медицине, док су за 10 доктора медицине одобрене специјализације од стране Министарства здравља и социјалне заштите Републике Српске а које су још увијек у току.

У табели која слиједи приказан је број и структура запослених радника по стручној спреми са стањем на дан 31.12.2022. године.

+

**Табела 1.** Број и структура запослених радника по стручној спреми

|  |  |  |  |
| --- | --- | --- | --- |
| **Р/Б** | **СТРУЧНА СПРЕМА** | **На дан 31.12.2022.** | **%** |
| 1. | ВСС | 134 | 30,11 |
| 2. | ВШС | 34 | 7,64 |
| 3. | ССС | 210 | 47,19 |
| 4. | ВКВ | 11 | 2,48 |
| 5. | КВ | 9 | 2,02 |
| 6. | НК | 47 | 10,56 |
| **У К У П Н О** | | **445** | **100** |

Када је ријеч о структури и профилу здравствених радника и здравствених сарадника у Дому здравља Бијељина на дан 31.12.2022. године запослено укупно 114 здравствених радника и здравствених сарадника са ВСС што представља 25**,**62% радника од укупног броја запослених радника. Дакле, више од 1/4 од укупног броја запослених радника чине здравствени радници и здравствени сарадници са ВСС што се може назвати добрим односом.

1. **Приједлози**

Дом здравља Бијељина је у планском периоду за 2023. годину дефинисао, као један од стратешких циљева: Унапређење превентивних здравствених услуга са акцентом на превенцију која је усмјерена на здраве особе, са циљем смањења ризика од болести, односно правовремено препознавање узрока болести. С тим у вези, у планској 2023. години интезивираће се активности на превенцији:

* одраслог становништва регистрованог у тимове породичне медицине;
* дјеце и омладине и
* репродуктивног здравља и промоцији значаја здравља породице.

Планирање здравствених услуга на примарном нивоу здравствене заштите има за циљ:

* унапређење здравља становништва;
* спречавање појава болести;
* благовремено лијечење обољелих и
* рехабилитацију.

Масовне хроничне незаране болести (кардиоваскулане болести, малигне болести), данас заузимају водеће мјесто по броју обољелих и по броју умрлих. Оваква стања намећу сталну потребу за њиховим раним откривањем и лијечењем.

Промоција здравих стилова живота представља најбољи вид превенције ових обољења. Рад и едукација становништва, непосредно или путем медија, усмјерен на креирање свијести о здравим стиловима живота, једини је одговор на пораст стопе обољевања од масовних хроничних незаразних болести.

Здравствено-васпитним радом са дјецом и омладином с циљем стицања и очувања навика које ће дугорочно унаприједити њихово физичко и ментално здравље (исхрана, физичка активност...) је активност коју наша установа планира реализовати у току 2023. године. С тим у вези проводиће се различите активности попут организовања предавања, едукација, радионица, промоција спорта и друге сличне активности у зависности од епидемиолошке ситуације.

Такође, Служба превентивне, дјечије и опште стоматологије планира у наредној години пружати услуге превенције са циљем очувања оралног здравља дјеце, омладине и трудница.

У табели која слиједи приказан је План превентивних услуга за 2023. годину.

**Табела 2.** План превентивних услуга за 2023. годину

|  |  |  |
| --- | --- | --- |
| **Циљ** | **Активност** | **Очекивани резултати у 2023. години** |
| **Превенција кардиоваскуларних оболења** | Мјере ТА особама до 65 год.;  Мјерење ТА особама преко 65;  Антропометријска мјерења (БМИ);  Одвикавање од пушења;  Мјерење холестерола и глукозе; | 50.500 |
| **Рано откривање карцинома дебелог цријева** | Тест за окултно крварење за популацију 50-70 година;  Дигиторектални преглед простате; | 2.000 |
| **Рано откривање карцинома дојке** | Палпација дојке женама од 35-75 година;  Мамографија | 15.500  2.200 |
| **Превенција болести код школске дјеце** | Систематски прегледи школске дјеце | 1.200 |
| **Едукација становништва путем мадија у циљу превенције болести** | Гостовање љекара/техничара на локалним ТВ и радио станицама (теме по избору); | 70 |
| **Превентивне активнисти на терену** | Организовање пунктова на  3-5 локација у граду;  Мјерење ТА, глукозе, холестерола; | 2.000 |
| **Eдукацуја обољелих од дијабетеса** | Рад у великим групама | 1.800 |
| **Рано откривање болести код предшколске дјеце** | Систематски прегледи предшколске дјеце | 1.000 |
| **Стоматолошка превенција** | Стоматолошки систематски прегледи;  Демонстација оралне хигијене;  Превентивно пломбирање, заливање фисура;  Уклањање меких наслага четкицом; | 7.300 |
|  | **УКУПНО** | 83.570 |

Задатак менаџмента је да у наредној години рационалним употребом свих кадровких, техничких и просторних капацитета пружи све здравствене услуге неопходне нашим корисницима и да упоредо с тим ради на побољшању квалитета и сигурност у пружању здравствених услуга.  ***2. ЈЗУ Болница „Свети Врачеви“ Бијељина***

ЈЗУ Болница „Свети Врачеви“ Бијељина (у даљем тексту болница Бијељина) пружа услуге секундарне и дијелом терцијарне здравствене заштите, њена основна дјелатност је пружање здравствене заштите становништву путем консултативно-специјалистичких услуга, кроз рад преко 20 специјалистичких и супспецијалистичких амбуланти.  
Болничко лијечење **8 (осам) одјељења:**

1. Одјељење за интернистичке гране;
2. Одјељење за хирушке гране;
3. Одјељење за гинекологију и акушерство;
4. Одјељење за офтамологију;
5. Одјељење за пулмологију;
6. Одјељење за педијатрију;
7. Одјељење за ОРЛ;
8. Одјељење за неурологију.

Укупни капацитет болнице износи 294 болесничке постеље.  
  
Поред овога болница Бијељине има и следеће службе:

1. Служба за радиолошку дијагностику пружа услуге РТГ, ЦТ, МРИ и ултразвучне дијагностике,
2. Служба за хематолошку и биохемијску дијагностику обавља све врсте примарних, секундарних и већег дијела терцијарних лабораторијских анализа из области хематологије и биохемије,
3. Служба за микробиологију са паразитологијом пружа све врсте микробиолошких, велики дио вирусолошких анализа, а у последње двије године и услуге ПЦР лабораторије,
4. Служба за патолошку анатомију са цитолошком дијагностиком пружа услуге патохистолошке и цитолошке дијагностике.

Број регистрованих становника којима болница Бијељина пружа здравствену заштиту износи око 200.000, а обухвата становнике града Бијељина, општина Угљевик, Лопаре, Пелагићево и Доњи Жабар, али и остале кориснике здравствене заштите који те услуге желе остварити у болници Бијељина.

Болница је кадровски оспособљена за пружање квалитетне здравствене заштите секундарног и терцијарног нивоа и друга је здравствена установа по величини у Републици Српској, одмах после Универзитетског Клиничког центра Републике Српске. Квалитет здравствених услуга свакодневно долази до изражаја, јер смо из области кардиологије постали лидер у источном и југоисточном дијелу Решублике Српске али и шире.

У ЈЗУ Болници „Свети Врачеви“ Бијељина у 2022. години на лијечење је примљено **19.557** пацијента, а у свим консултативно-специјалистичком амбулантама пружено је укупно **226.901** услуга.

Број свих **оперативних захвата** урађених у 2022. години износи **4.992**. Од укупног броја хоспитализованих, **406** су били **ковид пацијенти**.

У 2022. години рођено је **938 новорођенчади.**

**СТАЊЕ ЗДРАВСТВЕНЕ ЗАШТИТЕ ПО ОДЈЕЉЕЊИМА**

**Одјељење за хирушке гране**

Током 2022. године на Одјељењу за хирушке гране хоспитализовано је укупно **3.588** пацијената, а путем амбуланти консултативно-специјалистичке заштите прегледано је **29.575** пацијената.

Укупан број оперативних захвата износио је **2.484**,од чега: абдомалне операције **1.100**, ортопедске **661**, уролошке **121**, васкуларне **114**, торакалне **64**, дјечија хирургија **152**, ендокринолошке **97**, реконструктивне **68** и мање хирушке операције **517**.

У 2022. години најчешћа патологија која је збрињавана на Одјељењу за хирушке гране је: обољење жучне кесе, херније предњег трбушног зида, неоплазме колоректалне, обољења билијарног система, дегенеративна обољења зглоба, кука и кољена, трауматске повреде коштаног система, обољења простате и мокраћне бешике. Податак о врсти и броју пружених услуга дат је у Табели 1.

**Табела 1. Врста и број пружених услуга**

|  |  |
| --- | --- |
| **Врста услуге** | **Број пацијената** |
| Гастроскопија | 926 |
| Колоноскопија | 945 |
| Аноскопија | 78 |
| Ректоскопија | 176 |
| Полипектомија | 44 |
| Цистоскопија | 256 |
| Бронхоскопија | 107 |
| ЕРЦП | 20 |
| Лигирање хемороида | 1 |
| Склерозација улкуса | 6 |
| Екстракција страног тијела | 9 |
| Уретроскопија | 28 |
| Пласирање стента | 14 |
| Вађење стента | 25 |
| ПЕГ | 4 |
| ТТ биопсија плућа | 3 |
| **Укупно** | **2.642** |

У 2022. години на одјељењу за хирушке гране са припадајућим одсјецима набављена је сљедећа опрема:  
Одсјек ендоскопије:  
 - Ендоскопски стуб са цјелокупном пропратном опремом,  
 - Видео гастроскоп,  
 - Видео колоноскоп,  
 - ЛЦД монитори – 2 комада.  
 - Пиштољ за ТТ биопсију плућа.Операциони блок:  
 - Варилица за централну стерилизацију – 1 комад,  
 - Апарат за ендоскопску литотрипсију – 1 комад.Нове методе које су уведене на Одјељењу за хирушке гране су: - Ендоскопска литотрипсија, - ТАП метода операције препонске киле и  
 - ТТ биопсија плућа.Специјалисти са Одјељења за хирушке гране у 2022. години били су на едукацији из: - 2 љекара на едукацији из лапароскопске хирургије у Швајцарској (Цирих),  
 - 1 љекар на едукацији за УЗ штитне жлијезде,  
 - 1 љекар на едукацији УЗ дојки и   
 - 1 љекар на едукацији за Колор доплер. **Одјељење за интернистичке гране**

Током 2022. године на Одјељењу за интернистичке гране хоспитализовано је укупно **7.144** пацијената, а путем амбуланти консултативно-специјалистичке заштите (специјалистичке и супспецијалистичке) прегледан је **32.594** пацијент. Податак о врсти и броју пружених услуга дат је у Табели 2.

**Табела 2. Врста и број пружених услуга**

|  |  |
| --- | --- |
| **Врста услуге** | **Број пацијената** |
| Трансезофагеални ехо | 48 |
| ЕХО црца | 1.450 |
| Холтер ЕКГ | 254 |
| СТРЕС ЕХО | 8 |
| Ергометрија | 391 |
| **Укупно** | **2.151** |

ЈЗУ Болница „Свети Врачеви“ Бијељина има формиран тим, за 24 часовно интервентно збрињавање тешких кардиолошких пацијената, на челу тима је начелник Одјељења за интернистичке гране. У ангио сали у 2022. години збринуто је укупно **1.427** пацијената којима је урађена **1.373** интервенција. Податак о врсти и броју обављених кардиолошких интервенција дат је у Табели 3.

**Табела 3. Врста и број обављених кардиолошких интервенција**

|  |  |
| --- | --- |
| **Врста услуге** | **Број пацијената** |
| Коронографија | 829 |
| рPCI | 131 |
| PCI | 197 |
| Перикардна пункција | 7 |
| Булбографија | 4 |
| Десна катетеризација | 15 |
| FFR | 6 |
| IVUS | 3 |
| Привремени PACEMAKER | 12 |
| Аблација | 62 |
| Електрофизиолошко испитивање | 10 |
| Трајни PACEMAKER | 98 |
| Екстракције електроде | 3 |
| **Укупно** | **1.378** |

У 2022. години на Одјељењу за интернистичке гране са припадајућим одсјецима набављена је сљедећа опрема:  
 - Електрокаутер – 1 комад,  
 - АЦТ апарат за електрофизиологију – 1 комад,  
 - Стони носач за монтажу ињектора – 1 комад,  
 - Систем за снимање интракардијалних сигнала – 1 комад,  
 - Генератор пумпа за електрофизиолошке катетере - 1 комад,  
 - Централна мониторинг станица за коронарну јединицу – 1 комад;  
 - Пацијент монитор – 5 комада,  
 - Холтер ЕКГ – 1 комад,  
 - ЕКГ Sshiller – 1 комад,  
 - Дефибрилатор – 1 комад,  
 - IVUS i FFR конзола за интервентну кардиологију. У 2022. години уведене су нове **дијагностичке и терапијске процедуре** и то: - ИВУС – интерваскуларни ултразвук крвних судова,  
 - ФРР – функцио резерва протока крвних судова срца,  
 - ТЕЕ – трасезофагеални ултразвук срца,  
 - Електрофизиолошке студије,  
 - Криоблације,  
 - Радиофрекфентне аблације поремећаја срчаног ритма,  
 - LBBB PACING.Најчешћа патологија код хоспитализованих пацијената на Одјељењу за интернистичке гране

кардиоваскуларна обољења, онколошка обољења и гастроентеролошка обољења.  **Одјељење за неурологију**   
 На Одјељењу за неурологију у 2022. години хоспитализовано је укупно **858** пацијента, а путем амбуланти консултативно-специјалистичке заштите прегледано је **10.295** пацијената, од чега је у неуролошкој амбуланти **7.531**, а у психијатријској **2.764** пацијенат.

Укупно је урађено **704** електроенцефалографска прегледа (ЕЕГ) и снимљено **1.132** колор доплер ехоангиографија крвних судова врата.

У 2022. години набављен је ЕМНГ апарат, а један специјалиста неуролог послат је на едукацију у КБЦ Нови Сад из области ЕМНГ (електромионеурографије), чиме је почетком 2023. године уведена нова дијагмотстичка неуролошка услуга. Најчешћа патологија која је збрињавана на Одјељењу за неурологију је: хеморагијски и исхемијски мождани удар, тумори мозга и мултипла склероза и лумбоишијалгије.

**Одјељење за офталмологију**

На Одјељењу за офтамологију у 2022. години хоспитализовано је укупно **1.222** пацијента, а обављено је **12.377** консултативно специјалистичких прегледа. Укупно је обављено **971** офтамолошких оперативних захвата. Податак о врсти и броју пружених услуга дат је у Табели 4.

**Табела 4. Врсте и број пружених услуга**

|  |  |
| --- | --- |
| **Врста услуге** | **Број пацијената** |
| ОЦТ | 1.426 |
| Ултразвук | 836 |
| КВП | 144 |
| YAG Ласер капсулотомија | 186 |

У протеклој години, на Одјељењу за офталмологију наша два офталмолога су самостално обављали оперативне захвате, те су сви пацијенти са катарактом оперисани овом оперативном методом. Настављена је:  
 - Континуирана едукација за РНАСО оперативне захвате (Alkon, Eyhance, Aspira) и за остале љекаре на одјељењу офталмологије, као и едукација  - Апликације лијека (Kenalog, Bivaciyumab). Набављена је сљедећа опрема: 1. SLIM LAMPA SL990 LED DIGITALE – 2 комада,  2. LED MONITOR/SHART PANEL – 2 комада,  3. STRILIYATOR TUTTNAUER T-EDGE 10-W- 1 комад,

4. AUTO REFRACT-KERATOMETER SPEEDY K2 – 1 комад.

Најчешћа патологија због које су се пацијенти јављали су сенилне катаракте и макуларне дегенерације. **Одјељење за плућне болести**

На Одјељењу за плућне болести у 2022. години хоспитализовано је укупно **663** пацијената, а путем амбуланте консултативно-специјалистичке заштите прегледано је **3.795** пацијента. Укупно је урађено **107** бронхоскопија и **1.704** спирометрије.

У 2022. години започета је **нова дијагностичка процедура:**   
 - трансбронхијална биопсија плућа, што је омогућено набавком новог апарата за трансбронхијалну биопсију.  
 У протеклој години најчешћа патологија која је збрињавана на Одјељењу за плућне болести су: пнеуномија, хронична опструктивна болест плућа, бронхијална астма, карцином бронха, туберколоза плућа и повећан број обољелих од алергија.

**Одјељење за ОРЛ**

На Одјељењу за ОРЛ у 2022. години хоспитализовано је укупно **1.113** пацијената, а обављено је укупно **13.989** консултативно специјалистичких прегледа, услуге сурдоаудиолога **2.704** и услуге логопеда **3.449**. Укупно је обављено **791** оперативни захват, од чега **408** из области оториноларингологије и **383** из максилофацијале хирургије.

У протеклој години на Одјељењу за ОРЛ уведене су новине у лијечењу и дијагностици:  
 - оперативно лијечење малигних тумора ларинкса и врата,

- уведена је нова оперативна метода параназалних шупљина код дјеце и одраслих-FESS (Функционална ендоскопска хирургија синуса) у ОЕТ (општој ендотрахеалној анестезији) код пацијената са полипима у носу, синусима и цистама;

- уведене су естетске операције у максилофацијалној хирургији и

- у фази је формирање аудиолошког кабинета, активност започета крајем 2022. године и планира се реализација до средине 2023. године, када се очекује повратак са супспецијализације будућег супспецијалисте аудиолога.На одјељењу за ОРЛ набављена је сљедећа опрема:  - ЕКГ апарат – 1 комад, - Хирушки сет за операцију меких ткива – 1 комад, - ПРАТ програм за мултидимензионалну анализу гласа – 1 комад.Најчешћа патологија због које су се пацијенти јављали су: полипозе носа и параназалних шупљина, тегобе од стране аденоида, секреторни отитис, карцином грла, поремећаји слуха и равнотеже и акутна глувоћа послије прележаног Ковида. На Одјељењу за ОРЛ ради се око 40 различитих оперативних захвата из домена оториноларинологије и максилофацијалне хирургије. **Одјељење за педијатрију**

На Одјељењу за педијатрију у 2022. години хоспитализовано је укупно **2.757** **дјеце**, а обављено је 140 оперативних захвата из области дјечије хирургије и укупно **2.783** педијатријских специјалистичких и супспецијалистичких прегледа.

**Табела 5. Врста и број пружених услуга**

|  |  |
| --- | --- |
| **Врста услуге** | **Број пацијената** |
| УЗ срца (скрининг) | 871 |
| Скрининг на ТСХ и ПКУ | 930 |
| Спирометрије | 26 |
| УЗ прегледа | 2.686 |
| Специјалистички преглед дјечијег хирурга | 1.402 |

Набављена је сљедећа опрема:  
 - ЕКГ апарат – 1 комад,  
 - Монитор – 1 комад,   
 - Отоскоп – 1 комад,   
 - Дигитална вага – 2 комада и  
 - Bilicheck – 1 комад.   
  
 У протеклој години; на Одјељењу за педијатрију још три педијатра су започела самостално обављање услуге ултразвука кукова и абдомена. Најчешћа патологија због које су се пацијенти јављали су: акутне вирусне и бактериолошке инфекције респираторних путева и акутне вирусне инфекције дигестивног тракта.

**Одјељење за гинекологију и акушерство**

У протеклој години, на Одјељењу за гинекологију и акушерство уведен је нови оперативни поступак LAVH (лапароскопски асистирана вагинална хистеректомија).

На Одјељењу за гинекологију и акушерство у 2022. години хоспитализовано је укупно **2.322** пацијентткиње, а обављено је **1.172** консултативно специјалистичких прегледа. Укупно је обављено **194** оперативна захвата и **695** гинеколошких интервенција.

Најчешћа патологија због које су се пацијенти лијечили у одсјеку гинекологије су: постменопаузна крварења, НЕО патолошка стања на грлићу материце и ендометријума, повећан број аднексалних тумора, док је у одсјеку за акушерство најчешћа патологија била: повећан број трудноћа са гестозама, гојазношћу, инсулинском резистенцијом, тромбофилијом и полихидрамниомом.

**Служба за анестезију, реанимацију и интензивно лијечење**

У Служби за анестезију, реанимацију и интензивно лијечење у 2022. години лијечено је укупно **1.075** пацијента, а обављено је **2.264** консултативно специјалистичких прегледа.

Услуге које су пружене у 2022. години у Служби за анестезију, реанимацију и интензивно лијечење су:

* Операције у општој анестезији – 2.476,
* Операције у спиналној анестезији – 103,
* Операције у регионалној анестезији – 51,
* Операције у аналгоседацији – 60,
* Епидуралних анестезија – 1,
* Безболних порођаја - 20,
* Интервенција у општој интравенској анестезији – 1.302,
* Пласирање централног венског катетера - 201.

Током 2022. године у служби је набављена сљедећа опрема:

* PHILIPS EFFICIA CM 100 – 2 комада,
* Пулсни оксиметри COVIDIEN Nеlkor – 2 комада.

**Служба за хематолошку и биохемијску дијагностику**

У протеклој години, у Служби за хематолошку и биохемијску дијагностику уведене су новине у дијагностици:

* Анализа 25-ОХ витамин Д;
* NT-proBNP – маркер за срчане исуфицијенције.

**Набављена је опрема** и то:   
 - Нови коагулометар STAGO SATELLITE – 1 комад.  
  
 Структура пружених услуга је сљедећа:   
 - 214.166 услуга примарног нивоа,  
 - 50.611 услуга секундарног нивоа и  
 - 69.103 услуге терцијалног нивоа.

**Табела 6*:* Приказ броја пацијената и броја урађених анализа у 2022. години**

|  |  |  |
| --- | --- | --- |
| **Врста услуге** | **Број пацијената** | **Број анализа** |
| Ванболнички | 36.788 | 132.901 |
| Болнички | 37.986 | 200.979 |
| ***Укупно*** | ***74.744*** | ***333.880*** |

**Служба за микробиологију са паразитологијом**

Број услуга из области микробиологије са паразитологијом је у благом порасту у односу на претходну годину, детаљни подаци се налазе у табели 6.

ПЦР лабораторија која је у саставу Службе за микробиологију са паразитологијом је у 2022. години акредитована према стандарду ISO 15189, и поред ПЦР анилаза које се свакодневно спроводе, увела је нову анализу:

* Молекуларна дијагностика хуманог папилома вируса, хепатитиса Б, Mycobacterium tuberculosis i Chlamydia trachomatis. Током прошле године набављена је сљедећа опрема:  
  - аутоматизовани систем за хемокултуру и све примарно стерилне течности – 1 комад,  
  - инкубатори – 2 комада и   
  - фрижидер – 1 комад.  
  **Табела 7: Приказ броја пацијената и броја урађених аналзима у 2022. години**

|  |  |  |  |  |
| --- | --- | --- | --- | --- |
| **Врста услуге** | **Ванболнички пацијенти** | **Болнички пацијенти** | **Број пацијената** | **Број услуга** |
| Брисеви | 10.308 | 1.210 | 11.518 | 25.333 |
| Уринокултура | 12.751 | 1.063 | 13.814 | 24.918 |
| СНП и копрокултура | 5.512 | 366 | 5.878 | 10.549 |
| Брисеви на стерилност | 40 | 543 | 583 | 1.161 |
| Санитарни прегледи (ХЕС) | 457 | - | 457 | 2.443 |
| Спутум на ААРБ и LОW | 906 | 381 | 1.287 | 6.429 |
| Серолошке анализе | 309 | 38 | 347 | 1.781 |
| PCR SARS-Cov-2 | 16.717 | 970 | 17.687 | 23.734 |
| PSR HPV, HBV, TBC | 9 | 4 | 13 | 13 |
| ***Укупно*** | ***47.050*** | ***4.575*** | ***51.625*** | ***96.361*** |

**Служба за радиолошку дијагностику**

У протеклој години у Служби за радиолошку дијагностику набављено је доста савремене опреме што је омогућило увођењу великог броја нових дијагностичких услуга.

Нову опрему набављену у Службу чини:

- Апарат за Магнетну резонанцу 1,5Т – 1 комад, - УЗ апарат Clear Vue конвексном и линеарном сондом – 1 комад,  
 - Систем за компјутеризовану томографију (ЦТ), мобилни 128 slice – 1 комад - ЦТ ињектор, - УЗ апарат Philips InnoSight са 4 сонде, - Мобилни РТГ апарат дигитални детектор.Захваљујући новој опреми набављеној у 2022. години, уведене су **нове дијагностичке процедуре**, и то:  **1.** **У ЦТ кабинету**  - ЦТ ангиографија главе, ЦТ ангиографија врата, ЦТ ангиографија торакалне аорте, ЦТ ангиографија абдоменалне аорте, ЦТ аортографија, ЦТ ангиографија доњих екстремитета, ЦТ ангографија горњих екстремитета. ЦТ плућних артерија, ЦТ грудног коша по протоколу за ПТЕ.   
 **2. У МРИ кабинету**  - МР ангиографија главе и врата, МР ангиографија каротидних артерија, МР абдомена, МР карлице, МР ЦП, МР мале карлице, МР карлице (гинеколошки протокол), МР стопала, МР кољена, МР скочног зглоба, МР наткољенице, МР ендокранијума (протокол за МЦ).**Табела 8: Приказ броја пацијената и броја урађених анализа у 2022. години**

|  |  |  |  |  |
| --- | --- | --- | --- | --- |
| Врста услуге | Болнички пацијенти | Број услуга | Ванболнички пацијенти | Број услуга |
| МРИ | 134 | 170 | 860 | 1.000 |
| РТГ | 3.802 | 4.230 | 7.665 | 9.769 |
| УЗ прегледи | 1.793 | 1.945 | 3.072 | 3.835 |
| ЦТ | 1.531 | 1.893 | 1.066 | 1.349 |
| **Укупно** | **7.200** | **8.238** | **12.663** | **15.953** |

**Служба за континуирано унапређење квалитета**

У претходној години Служба за континуирано унапређење квалитета обавила је сљедеће активности:  
 - у априлу 2022. године од стране Акредитационог тијела БиХ Бата акредитована је ПЦР лабораторија у саставу Службе за микробиологију са паразитологијом ЈЗУ Болнице „Свети Врачеви“ Бијељина.   
 - у установи је примијењен систем менаџмента за квалитет пословања према стандарду ISO 22301:2018 Систем менаџмента континуитетом пословања и модел за континуирано унапређење и изврсност у пословању и  
 - у септембру 2022. године добијен је сертификат према стандарду ISO 22301.

**Служба за патолошку анатомију са цитолошком дијагностиком**

У 2022. години у Служби за патолошку анатомију са цитолошком дијагностиком пружено је укупно 4.182 услуге. услуге.  
 Набављена је сљедећа опрема:  
 - апарат за имунохистохемију.  
  
 Један лаборант је **завршио обуку** у УКЦ Нови Сад за рад на апарату за имунохистохемију.  
  
 Утврђено је да су и у 2022. години у порасту новооткривени: карцином дебелог цријева, карцином дојке, грлића материце и тијела материце, карцином желудца, линфних чворова и крви, карциноми плућа, као и неуобичајени ријетки облици карцинома.

**ЈЗУ Болница „Свети Врачеви“ Бијељина у 2022. години одликована је:**

* Директор болнице, проф. др Златко Максимовић, у мају 2022. године добитник је повеље и статуе „Капетан Миша Анастесијевић“ за лидерство у здравственој заштити Републике Српске,

- У новембру 2022. године на свечаности поводом тридесет година рада Црвеног крста Републике Српске, ЈЗУ Болница „Свети Врачеви“ Бијељина добила је признање за допринос и унапређење рада Црвеног крста и јачање хуманизма и међусобне сарадње,  
- У истом мјесецу Комора доктора медицине додијелила је прим. др Нели Митровић, помоћнику директора за медицинску област Повељу за организацију здравствене заштите.

ЈЗУ Болница „Свети Врачеви“ Бијељина је последњих година изузетно напредовала у разним областима медицине, што потврђујемо сталним увећањем броја дијагностичких услуга, увећањем броја амбулантних прегледа, али и увећањем броја хоспитализација на годишњем нивоу и то не само пружања наведених здравствених услуга корисницима из Републике Српске него и корисницима здравствених услуга из Федерације Босне и Херцеговине.

Сходно горе наведеном ЈЗУ Болница „Свети Врачеви“ Бијељина има велике планове у будућности, даљи развој кардиологије, првенствено електрофизиологије, затим опште, васкуларне и дјечије хирургије, као и офтамологије, ОРЛ и других области, а све у циљу већег степена задовољства корисника наших услуга.   
  
 ***3. Фонд здравственог осигурања Републике Српске Бања Лука, Филијала Бијељина***

У Филијали Бијељина која покрива пет општина (Бијељина, Лопаре, Угљевик, Пелагићево и Доњи Жабар) било је у 2022. години **109.980** осигураника.

За **2022**. годину

|  |  |  |  |
| --- | --- | --- | --- |
| Р. бр. | Категорија осигурања | Број осигураних лица | |
| Филијала | Град Бијељина |
| 1. | Запослени радници | 50.659 | 40.595 |
| 2. | Пензионери | 25.067 | 20.047 |
| 3. | Земљорадници | 7.202 | 6.079 |
| 4. | Незапослени | 7 | 5 |
| 5. | РВИ и породице погинулих бораца | 1.709 | 1.225 |
| 6. | Лица из члана 10. Закона о здр. осиг. | 21.745 | 15.811 |
| 7. | Остало | + остали | + остали |
|  | **Укупно** | **109.980** | **86.528** |

**Остварени приходи и трошкови**

Финансирање здравствене заштите у 2022. години вршено је из средстава Фонда, а основни извор средстава су доприноси за осигуранике пет општина и градова (Бијељина, Лопаре, Угљевик, Пелагићево и Доњи Жабар).

У **2022**. години

|  |  |  |  |  |  |  |
| --- | --- | --- | --- | --- | --- | --- |
| Р.бр. | Општина/ Град | Врста прихода | | | | |
|  | Запослени | Влада-буџет | Пољопривреда | ПИО и остали | Укупно |
| 1. | Бијељина | 4.567.635,06 | 39.480,10 | 130.744,11 | 129.094,74  + остали | 4.871.785,86 |
| 2. | Остале општине | 5.804.119,66 | 46.072,45 | 174.153,36 | 149.854,63  +остали | 6.180.640,23 |

Финансирање здравствене заштите ФЗО РС врши по принципу солидарности. Осигураници Филијале Бијељина су у 2022. години користили здравствену заштиту на примарном, секундарном и терцијарном нивоу, рехабилитацију, лијечење ван Републике Српске. Остварили су право на медицинска средства, лијекове на рецепт и рефундације боловања.

***4. ЈУ Центар за социјални рад Бијељина***

Здравстено осигурање, у складу са Законом о социјалној заштити („Службени гласник Републике Српске“, бр. 37/12; 90/16; 94/19; 42/20 и 36/22), путем ЈУ Центра за социјални рад остварују корисници новчане помоћи, корисници додатка за помоћ и његу другог лица, лица смјештена у установе социјалне заштите и у хранитељске породице, дјеца под старатељством, под условом да здравствено осигурање не могу остварити по неком другом основу. У складу са овим Законом за кориснике права на новчану помоћ и права на додатак за помоћ и његу другог лица, обезбјеђују се средства из буџета намјењеног за остваривање наведених права, 50% од потребног износа обезбјеђује локална заједница а 50% Влада Републике Српске, док за остале кориснике, трошкове здравственог осигурања, у цјелости сноси Центар за социјални рад Бијељина. У јануару 2022. године, здравствено осигурање преко Центра за социјални рад користило је 569 лице, док је на крају године број корисника био 530. По основу права на новчану помоћ, здравствено осигурање је остварило 233 корисника, по основу права на додатак за помоћ и његу другог лица 251 корисника и по основу смјештаја у хранитељске породице и установе социјалне заштите 55 корисника. За ову сврху у 2022. години утрошено је 415.697,20 КМ.

|  |  |  |  |  |
| --- | --- | --- | --- | --- |
| Година | 2019. | 2020. | 2021. | 2022. |
| Утрошена  средства | **194.301,58 КМ** | **432.863,86 KM** | **502.167,60 KM** | **415.697,20 KM** |

Здравствено осигурање, путем Центра, поред носиоца основног права остварују и чланови породичног домаћинства (којима је то једини основ осигурања), што, у складу са важећим законским рјешењима, захтијева уплату новчаних средстава за све кориснике здравственог осигурања. У 2022. години, уплате на име здравственог осигурања износила је у просјеку 63,08 КМ, мјесечно по једном кориснику, што је мање у односу на 2021. годину, када је тај износ био у просјеку 71,28 КМ мјесечно по једном кориснику.

Лица која користе здравствено осигурање преко Центра за социјални рад су корисници права из Закона о социјалној заштити. Лица која не остварују права из Закона о социјалној заштити и нису корисници Центра за социјални рад не могу остварити право на здравствену заштиту посредством Центра.

***5. Градска организација Црвеног крста***

Прва помоћ је програм који проводимо током цијеле године. Посебна пажња посвећује се обуци подмлатка и омладоне за пружање прве помоћи. За пружање прве помоћи унесрећеним испособљен је значајан број ученика основних и средњих шшкола који су на општинским, регионалним и републичким такмичењима постигли добре резултате. Укупно је у разним такмичењима узело учешће око 85 такмичара. Морамо напоменути да је екипа подмлатка Градске организације Црвеног крста Бијељина освојила прво мјесто на Републичком такмичењу из пружања прве помоћи а које је одржано на Палама. Екипа ГОЦК Бијељина освојила је друго мјесто на државном такмичењу одржаном у Орашју.

Градска организација Црвеног крста у оквиру своје дјелатности задужена је за организацију курса Прве помоћи за будуће возаче. Ову активност проводе запослени у сарадњи са др Душком Миловановићем. У 2022. години курс је похађало 1.436 кандидата и од ове активности остварена су значајна финансијска средства која се намјенски троше за личне дохотке радника и редовне програмске активности.

Репродуктивно здравље, једна је од наших примарних активности, а његови главни носиоци су били млади едукатори који имају солидно знање стечено на семинарима из ове области.  
Они су током године, у школама одржали предавања и презентације на теме борбе против: сиде и полно преносових болести, ТБЦ, алкохолизма, пушења итд.   
  
Добровољно давалаштво крви има значајано мјесто у активностима Црвеног крста. Имамо одличну сарадњу са Службом за трансфузију крви Бијељина. Заједнички проводимо редовне и ванредне активности чији је задатак да повећамо број добровољних давалаца крви. Обзиром на скромна средства која можемо да издвојимо за ове намјене, организовали смо акције даривања крви у МЗ Јања 12. маја и МЗ Суво Поље 21. септембра. Морамо истаћи да је укупан носилац активности даривања крви на регији Служба за трансфузију и користимо прилику да посебно истакнемо њихову улогу као кључну у овој области. Наша сазнања су да са продручја града Бијељина има укупно 8.500 регистрованих добровољних давалаца крви од којих је прикупљено 3.500 доза крви, а Градска организација Црвеног крста Бијељина у 2022. години издала је 1.000 нових књижица за регистрацију давалаца крви.   
  
  
  
  
Бијељина, јун 2023. године,

**ГРАДОНАЧЕЛНИК ОБРАЂИВАЧ**

Града БијељинаОдјељење за друштвене дјелатности

п.о. Градоначелника

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

/Љубиша Петровић/ /Љубиша Станишић/

1. Подаци преузети са сајта Агенције за статистику БиХ (http://www.popis2013.ba) [↑](#footnote-ref-2)